प्रदेश ७ र २ फाइनलमा
प्रदेश नम्बर २ र ७ राजधानीमा जारी मनमोहन स्मृति अन्तरप्रदेश यू–१६ राष्ट्रिय क्रिकेटको फाइनल पुगेका छन् । मंगलबार कीर्तिपुरस्थित त्रिवि मैदानमा प्रदेश २ ले प्रदेश ३ लाई ४१ रन र प्रदेश ७ ले प्रदेश १ लाई ५ विकेट ले हराएका थिए ।
काठमाडौँ — प्रदेश नम्बर २ र ७ राजधानीमा जारी मनमोहन स्मृति अन्तरप्रदेश यू–१६ राष्ट्रिय क्रिकेटको फाइनल पुगेका छन् । मंगलबार कीर्तिपुरस्थित त्रिवि मैदानमा प्रदेश २ ले प्रदेश ३ लाई ४१ रन र प्रदेश ७ ले प्रदेश १ लाई ५ विकेट ले हराएका थिए ।फाइनल बुधबार हुनेछ । समूह चरणमा पनि यी दुई टोली नै भिड्दा प्रदेश २ ले १ सय ९७ रनको लक्ष्य पछयाउने क्रममा प्रदेश ७ माथि १ विकेटको रोचक जित हात पारेको थियो ।टस हारेपछि ब्याटिङ निम्तो पाएको प्रदेश २ ले निर्धारित ३० ओभरमा ५ विकेट गुमाई २ सय १६ रन बनायो । ओपनर अमित यादव र विवेक यादवले अर्धशतक बनाए । अमितले ७४ बल खेल्दै ८ चौका र १ छक्का प्रहार गरेर ८६ तथा २६ बल खेलेका विवेकले १ चौका र ७ छक्कासहित नटआउट ६३ रन बनाए । इमरान शेख ११, तृतराज दास १४ र सुजित साह ३५ रनमा आउट भए । प्रदेश ३ का प्रतिश जिसी र सुशान्त कार्कीले २–२ विकेट लिए ।कप्तान प्रतिशले २१ बलमा ४८ रन जोडे पनि प्रदेश ३ सात बलअगाडि १ सय ७५ रनमै अलआउट भयो । प्रतिशले ३ चौका र ४ छक्का प्रहार गरे । सम्भव श्रेष्ठ ३४, दीपक बोहरा ३०, अशोक पौडेल १६, आइस भट्टराई १५ र सुशान्त कार्की १० रनमा आउट भए । प्रदेश २ का विक्रम कुशवाहाले ४, सन्नी साहले २ तथा विवेक यादव, शम्साद अली मन्सुरी र तृतराजले १–१ विकेट लिए ।अर्को खेलमा प्रदेश १ ले ८ विकेट गुमाई १ सय ४८ रन बनायो । विवेक मेहताले ४१ रन बनाए । २२ बल खेलेका उनले ५ चौका र २ छक्का प्रहार गरे । राजन मगर २२, अभिषेक बराल १६, अंकित श्रेष्ठ १३ र लव कामत ११ रनमा आउट भए । नवीन कामत १९ रनमा नटआउट रहे । प्रदेश ७ का नरेन्द्र साउदले ६ ओभरमा १ मेडन राख्दै १३ रन खर्चेर ४, मनोज लोयथलले २ र राहुल भण्डारीले १ विकेट लिए ।प्रदेश ७ ले २२ ओभरमै लक्ष्य पूरा गर्‍यो । राजन सिंहले ३२ र सुवास ऐरले ३७ रन बनाउँदै दोस्रो विकेटमा ६५ रन जोडे । राजनले २८ बल खेली ३ चौका र १ छक्का तथा सुवासले २९ बल खेली ७ चौका प्रहार गरे । गजेन्द्रसिंह बोहरा १३ र रोशन साउद २३ रनमा आउट भए । राहुल २५ र कप्ताननारायण जोशी १२ रनमा नटआउट रहे ।